钦定古今图书集成/理学汇编/文学典/第200卷 > 《题中州诗集后》家铉翁
## 钦定古今图书集成/理学汇编/文学典/第200卷 > 《题中州诗集后》家铉翁

世之治也。三光五岳之气，锺而为一代人物。其生乎
中原，奋乎齐鲁汴洛之间者，固中州人物也。亦有生
于四方，奋于遐外，而道学文章为世所宗，功化德业，
被于海内，虽谓之中州人物可也。盖天为斯世而生
斯人，气化之全，光岳之英，实萃于是一方，岂得而私
其有哉？迨夫㝢县中分南北异壤，而论道统之所自
来，必曰“宗于某”；言文脉之所从出，必曰“派于某”；又莫
非盛时人物范模宪度之所流衍。故壤地有南北，而
人物无南北，道统文脉无南北。虽在万里外，皆中州
也，况于在中州者乎？余尝有见于此，自燕徙而河间，
稍得与儒冠缙绅游，暇日获观遗山元子所裒《中州
集》者。百年而上，南北名人、节士、钜儒、达官所为诗与
其平生出处，大致皆采录不遗。而宋建炎以后御命
见留与留而得归者，其所为诗与其大节始终，亦复
见纪，凡十卷，总而名之曰《中州集》。盛矣哉，元子之为
此名也！广矣哉，元子之用心也！夫生于中原，而视九
州四海之人物，犹吾同国之人；生于数十百年后而
视数十百年前人物，“犹吾生并世之人，片言一善，残
编佚诗，搜访惟恐其不能尽。”余于是知元子胸怀卓
荦，过人远甚。彼小智自私者，同室藩篱，一家尔汝，视
元子之宏度伟识，溟涬下风矣。呜呼！若元子者，可谓
天下士矣。数百载之下，必有谓予言为然者。